Р Е П У Б Л И К А Б Ъ Л Г А Р И Я

М И Н И С Т Е Р С К И С Ъ В Е Т

П О С Т А Н О В Л Е Н И Е №...

от ......... 2022 г.

М И Н И С Т Е Р С К И Я Т С Ъ В Е Т

П О С Т А Н О В И:

**Член единствен.** Приема Наредба за съдържанието, условията и реда за водене, поддържане и ползване на регистъра на приемно-предавателните станции на наземни мрежи, дейностите по чл. 151, ал. 1, т. 16 от Закона за устройство на територията и на уведомленията за разположени точки за безжичен достъп с малък обхват.

МИНИСТЪР-ПРЕДСЕДАТЕЛ:

(ГЪЛЪБ ДОНЕВ)

ГЛАВЕН СЕКРЕТАР НА

МИНИСТЕРСКИЯ СЪВЕТ:

**(КРАСИМИР БОЖАНОВ)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Главен секретар на

Министерството на транспорта и съобщенията:

(Иван Марков)

Директор на дирекция

„Правна“ на Министерството на транспорта и съобщенията:

(Красимира Стоянова)

**НАРЕДБА ЗА СЪДЪРЖАНИЕТО, УСЛОВИЯТА И РЕДА ЗА ВОДЕНЕ, ПОДДЪРЖАНЕ И ПОЛЗВАНЕ НА РЕГИСТЪРА НА ПРИЕМНО-ПРЕДАВАТЕЛНИТЕ СТАНЦИИ НА НАЗЕМНИ МРЕЖИ, ДЕЙНОСТИТЕ ПО ЧЛ. 151, АЛ. 1, Т. 16 ОТ ЗАКОНА ЗА УСТРОЙСТВО НА ТЕРИТОРИЯТА И НА УВЕДОМЛЕНИЯТА ЗА РАЗПОЛОЖЕНИ ТОЧКИ ЗА БЕЗЖИЧЕН ДОСТЪП С МАЛЪК ОБХВАТ**

**Раздел I.**

**Общи положения**

**Чл. 1.** (1) С настоящата наредба се определят съдържанието, условията и реда за водене, поддържане и ползване на регистър от три секции, както следва:

1. приемно-предавателните станции на наземни мрежи, позволяващи предоставянето на електронни съобщителни услуги;

2. дейностите, извършени при условията на чл. 151, ал. 1, т. 16 от Закона за устройство на територията;

3. уведомленията за разположените точки за безжичен достъп с малък обхват, които отговарят на изискванията, определени в Регламент за изпълнение (ЕС) 2020/1070 на Комисията от 20 юли 2020 г. за определяне на характеристиките на точките за безжичен достъп с малък обхват съгласно член 57, параграф 2 от Директива (ЕС) 2018/1972 на Европейския парламент и на Съвета за установяване на Европейски кодекс за електронни съобщения (Регламент (ЕС) 2020/1070).

(2) С наредбата се определят и:

1. процедурата за вписване в регистъра и заличаване на направена регистрация;

2. условията и реда за предоставяне на достъп до информация в регистъра;

3. дължимите административни такси.

**Чл. 2.** (1) Регистърът се създава и поддържа от Комисията за регулиране на съобщенията, наричана по-нататък „Комисията“.

**Чл. 3.** (1) Регистърът се поддържа посредством информационна система, достъпна чрез интернет страницата на Комисията.

(2) Регистърът поддържа географска информационна система, която включва централизирана геобаза данни, и осигурява достъп до пространствени данни, метаданни и услуги за пространствени данни.

(3) Регистърът съдържа данни, включително графични, за вписаните обстоятелства.

**Раздел II.**

**Съдържание на регистъра**

**Чл. 4.** (1) Регистърът съдържа следната информация за приемно-предавателните станции на наземни мрежи, позволяващи предоставянето на електронни съобщителни услуги:

1. идентификационни данни на оператора на електронната съобщителна мрежа;

2. данни за приемно-предавателната станция, включващи следните атрибутивни характеристики:

а) идентификационен номер, генериран от системата при първоначалната регистрация на съответната приемно-предавателна станция в регистъра по чл. 1, ал. 1;

б) местоположение, включително географски данни в съответствие с геодезическа система – БГС2005 (Българска геодезическа система 2005 – TRS 1989 UTM Zone 35N), приета с Постановление № 153 на Министерския съвет от 2010 г. за въвеждане на „Българска геодезическа система 2005;

в) код на клетката и код на приемно-предавателната станция, определени от оператора на електронната съобщителна мрежа;

г) използвана технология;

д) носещи честоти и ширина на канала;

е) мощност на изхода на предавателя и ефективно излъчена мощност на приемно-предавателната станция;

ж) производител, включително на антенните съоръжения;

з) тип оборудване, включително на антенните съоръжения;

и) параметри на антенната система.

3. данни за документи по въвеждането в експлоатация на приемно-предавателната станция:

а) номер/номера на протокола за измерване на стойностите на електромагнитните полета;

б) номер/номера на разрешението за ползване.

(2) При наличие на информационна система, съдържаща данните по чл. 4, ал. 1, т. 3, същите ще се изискват по служебен път.

**Чл. 5.** Регистърът съдържа следната информация за дейностите по чл. 151, ал. 1, т. 16 от Закона за устройство на територията:

1. идентификационен номер на приемно-предавателната станция (съответстващ на номера по чл. 4.ал. 1, т. 2, буква „а“), за която се отнасят дейностите;

2. описание на извършените дейности.

**Чл. 6.** Регистърът съдържа следната информация за уведомленията относно разположените точки за безжичен достъп с малък обхват от клас Е2 и Е10:

1. идентификационни данни на оператора на електронната съобщителна мрежа;

2. данни за точките за безжичен достъп с малък обхват, включващи следните атрибутивни характеристики:

а) идентификационен номер, генериран от системата при първоначалното вписване на точката за безжичен достъп с малък обхват;

б) местоположение, включително географски данни в съответствие с геодезическа система – БГС2005 (Българска геодезическа система 2005 – TRS 1989 UTM Zone 35N), приета с Постановление № 153 на Министерския съвет от 2010 г. за въвеждане на „Българска геодезическа система 2005;

в) използвана технология;

г) носещи честоти и ширина на канала;

д) еквивалентна изотропно излъчена мощност.

3. декларация на оператора, че точката за безжичен достъп с малък обхват отговаря на разпоредбите на Регламент (ЕС) 2020/1070.

**Раздел III.**

**Условия и ред за вписване в регистъра.**

**Заличаване на регистрация**

**Чл. 7.** (1) Заявление за регистрация на приемно-предавателна станция на наземна мрежа, позволяваща предоставянето на електронни съобщителни услуги, се подава в 14-дневен срок след уведомлението пред органите на държавния здравен контрол в съответствие със Закона за здравето и подзаконовите актове по неговото прилагане.

(2) Заявлението се подава по електронен път, като се попълват необходимите данни и информация за платената административна такса.

(3) Заявлението по ал. 1 се подава и в случаите на реконструкция и основен ремонт на приемно-предавателни станции по чл. 137, ал. 1, т. 3, б. „ж” от Закона за устройство на територията.

**Чл. 8.** (1) Заявление за регистрация на дейност по чл. 151, ал. 1, т. 16 от Закона за устройство на територията, се подава в срока, посочен в чл. 151, ал. 9 от Закона за устройство на територията.

(2) Заявлението се подава по електронен път, като се попълват необходимите данни, както и актуални данни за приемно-предавателната станция, заявена за вписване по чл. 7 и информация за платената административна такса.

**Чл. 9.** (1) Уведомление за разположена точка за безжичен достъп с малък обхват се подава в 14-дневен срок след разполагането ѝ.

(2) Уведомлението се подава по електронен път, като се попълват необходимите данни по чл. 6.

**Чл. 10.** В случай на промяна на данните, по чл. 4 и чл. 6 операторът на електронна съобщителна мрежа в 14-дневен срок от настъпване на промяната подава заявление за промяна, като попълва актуализираните данни от заявлението по чл. 7 и уведомлението по чл. 9. При подаване на заявление за промяна на данните по чл. 4 се попълва и информация за платената административна такса.

**Чл. 11.** (1) Заявленията по чл. 7 и 8 и уведомленията по чл. 9 и чл. 10 са по образци, приети с решение на Комисията и се обработват в 14-дневен срок.

(2) В случай на констатирани непълноти на информацията или документите по ал. 1, лицето подало документите се уведомява, като му се дава 14-дневен срок да отстрани непълнотите.

(3) В случай, че непълнотите не бъдат отстранени в срока по ал. 2, Комисията не извършва регистрация по подаденото заявление или уведомление.

**Чл. 12.** (1) Регистрацията се извършва в срока по чл. 11, ал. 1 или след отстраняване на непълнотите по чл. 11, ал. 2.

(2) Регистрацията се извършва по електронен път в информационната система по чл. 3, ал. 1.

**Чл. 13.** (1) Направената регистрация може да се заличи в следните случаи:

1. подадено от оператора на електронната съобщителна мрежа писмено искане в случай на преустановяване функционирането на приемно-предавателната станция;

2. влязла в сила заповед по чл. 222, ал. 1, т. 10 от Закона за устройство на територията за премахване на приемно-предавателна станция, за която Комисията е надлежно уведомена;

3. влязла в сила заповед по чл. 195, ал. 6, т. 2 от Закона за устройство на територията за премахване на елементи и оборудване на приемно-предавателни станции по чл. 151, ал. 1, т. 16, за която Комисията е надлежно уведомена;

4. други случаи, когато са налице законови основания.

(2) В случаите по ал. 1, т. 2 и 3 началникът на Дирекцията за национален строителен контрол и кметът на общината или упълномощени от тях длъжностни лица служебно уведомяват Комисията.

**Раздел IV.**

**Условия и ред за предоставяне на достъп до информация в регистъра**

**Чл. 14.** Достъпът до данни в регистъра се осъществява по електронен път чрез информационната система по чл. 3 при предварително оповестени прозрачни, пропорционални и недискриминационни условия.

**Чл. 15.** (1) Данните по чл. 4, ал. 1, т. 2, букви „а“ и „б“ са публични и свободно достъпни в съответните секции на регистъра.

(2) Операторите на електронни съобщителни мрежи, заявили и регистрирали обекти по реда на чл. 4, чл. 5 или подали уведомление по чл. 6 от настоящата наредба имат свободен и безплатен достъп до данните в регистъра за собствените им обекти след предварителна регистрация в информационната система.

(3) Данните по чл. 4, чл. 5 и чл. 6 са за служебно ползване от Комисията.

**Чл. 16.** (1) Служителите, които са получили достъп до данните, предприемат подходящи мерки за осигуряване на зачитането на поверителността и опазването на производствените и търговските тайни.

(2) По отношение на информационната система по чл. 3, ал. 1 и процедурата за достъп до регистъра, комисията осигурява необходимите организационни и технически мерки за защита на данните в регистъра, така че достъпът да бъде персонален без възможност за ползване на потребителските профили от повече от едно лице и при поддържане на съответните регистрации (логове) за дейностите, извършени в системата.

**Раздел V.**

**Такси**

**Чл. 17.** За вписване в регистъра се заплаща административна такса за разглеждане на заявление по чл. 7, 8 и чл. 10, за всяка една приемно-предавателна станция – 50 лв.

**Чл. 18.** (1) Дължимите такси се заплащат от операторите при заявяване на съответната услуга за вписване в регистъра.

(2) Таксите се превеждат по банков път по сметка на Комисията или се заплащат в брой в касата ѝ. За дата на плащане, извършено по банков път, се счита датата на постъпване на таксата по сметката на Комисията.

**Преходни и заключителни разпоредби**

§ 1. Наредбата се приема на основание чл. 33, ал. 6 от Закона за електронните съобщения.

§ 2. (1) В срок до 3 месеца от влизането в сила на наредбата операторите на електронни съобщителни мрежи предоставят първоначалната информация за изградените приемно-предавателни станции по чл. 4. Същата се въвежда директно в регистъра от страна на Комисията.

(2) Не се дължи административна такса при регистрация на приемно-предавателни станции, изградени до влизането в сила на наредбата, ако е спазен срока по ал. 1.

(3) В едномесечен срок, считано от изтичане на срока по ал. 1, Комисията извършва регистрация на изградените приемно-предавателни станции в регистъра по чл. 4.

§ 3. (1) В срок до 3 месеца от влизането в сила на наредбата операторите на електронни съобщителни мрежи предоставят първоначалната информация за разположените точки за безжичен достъп с малък обхват по чл. 6. Същата се въвежда директно в регистъра от страна на Комисията.

(2) В едномесечен срок, считано от получаване на уведомление по ал. 1, Комисията вписва разположените точки за безжичен достъп с малък обхват в регистъра по чл. 6.